Ip Man (film)

Ip Man er en hongkongkinesisk biografisk actiondrama og kampsportfilm fra 2008 regissert av Wilson Yip. Filmen er løst basert på livet til den kinesiske grandmasteren Ip Man (1893–1972) som var trener for en rekke studenter som senere skulle gjøre seg bemerket innen kampsport, deriblant Bruce Lee. Handlingen er lagt til den sør-kinesiske byen Foshan, fra midten av 1930-årene til midten av 1940-årene. Den velstående kampsportutøveren Ip Man og hans familie blir tvunget til å forlate hjemmet når det konfiskeres av den japanske hær. Den nyinnsatte japanske herskeren er ekspert i karate og forsøker å overtale Ip til å trene hans japanske soldater i kinesisk kampsport. Ip nekter og utfordrer isteden generalen til en kamp dem imellom. Hovedrollen spilles av Donnie Yen, mens sentrale biroller spilles av Simon Yam, Lynn Hung, Gordon Lam, Xing Yu, Hiroyuki Ikeuchi og Tenma Shibuya.  

Ip Man er den første filmen i Ip Man-serien. Den ble etterfulgt av Ip Man 2 i 2010. 

Den ble en moderat suksess i Hongkong og Fastlands-Kina. Globalt innbrakte den en sum tilsvarende ca 22 millioner amerikanske dollar, hvorav 13,7 millioner i Kina og 3,3 millioner i Hongkong, mens resten hovedsaklig ble fordelt på Singapore (2 millioner), Malaysia (1,4 millioner), Taiwan (0,8 millioner) og Sør-Korea (0,5 millioner).

Den ble meget godt mottatt av anmelderne, noe som gjenspeiles i at den har oppnådd 86 % på Rotten Tomatoes. Den vant prisen for beste film ved Hong Kong Film Award. I tillegg ble den tildelt prisen for beste actionkoreografi (Sammo Hung og Tony Leung Siu-Hung), både ved Hong Kong Film Award og ved Gullhesten.

Roller 

 Donnie Yen – Ip Man
 Lynn Hung – Cheung Wing-sing, Ip Mans kone
 Hiroyuki Ikeuchi – Miura, en japansk general og karateekspert
 Tenma Shibuya – Sato, en sadistisk og nådeløs japansk oberst og Miuras nestkommanderende
 Gordon Lam – Li Chiu, en politimann og oversetter 
 Fan Siu-wong – Jin Shanzhao, en kampsportutøver og bandeleder
 Simon Yam – Chow Ching-chuen, en forretningsmann
 Xing Yu – Lin, en talentfull kampsportutøver og Ip Mans nærmeste venn
 Wong You-nam – Yuan
 Calvin Cheng – Chow Kong-yiu, sønn av fabrikkeieren
 Chen Zhihui – Master Liu, en kampsportmester som forsøker å livnære seg innen prizefighting etter japanernes invasjon

Referanser

Eksterne lenker 
 

Filmer fra 2010
Hongkongkinesiske actionfilmer
Hongkongkinesiske kampsportfilmer
Kinesiske biografiske filmer
Actiondrama
Filmer satt til 1930-årene
Filmer satt til 1940-årene
Filmer lagt til Kina
Beste film ved Hong Kong Film Awards
Kinesiskspråklige filmer